Feb 25, 2015
ائشکلیک گونلریمدن
درویش اوغلو
(1)
آلمانیادا یاشادیغیم کئچن اوتوز ایله یاخین بیر زامان ایچینده همیشه اؤزلوگومو ساخلاماغا، دیلیمه، دینیمه، موسیقی مه، مدنیتیمه، کولتورومه، تؤره مه، فیکیریمه باغلی قالماغا چالیشمیشام. آلمانجانی چوخ کؤکلو- اساسلی اؤیرندیگیمه قارشین، اؤزلوگومدن چیخیب، آلمانیا کولتورو ایچینده ارییب گئتمکدن اوزاق دورموشام. ایلک گلدیگیمده، داها گئنچ ایکن بئله، عینی زاماندا و بیرلیکده گلدیگیمیز جوانلاردان بیر پاراسینین چوخ تئله سیکجه، آنلامینی بیلمه دیکلری بیر نئچه کلمه آلمانجا گئوشمه گه باشلادیقلارینین یانیندا، ساچلارینی ساری بویاییب، ییرتیق جین شالوار گئمک ایله اؤزلرینی آلمانلارین تؤرتوکونتو جوانلاررینا بنزتمک لری چوخ آجیغیما گلردی.بیریسی، اؤز قارنینی دویورانمادیغنا قارشین، کیچیک بیر تولا بئله آلمیشدی. آلمانیادا کئچیریلن بایراملار، شنلیکلر، ایل باشی گئجه سی، کارناوال گونلری ده اورگیمه یاتمازدی. بئیله گونلرده انسانلارین بوش و ایچریکسیز، یالانچی بیر شادلیق کئچیردیکلرینی حس ائدردیم و هئچ بیر زامان بو شادلیغی پایلاشابیلمزدیم. تصادف اثری کارناوال مراسیمینین ان درین و ان تاریخی کؤکو اولدوغو شهرده، دئملی کؤلن ده یاشاییردیم و هر ایل بو مصیبتی چکمه گه مجبور ایدیم. بیرینجی حیات یولداشیم نازلی ایله ده بئیله بیر مسئله اوسدونده چوخ آغیر آنلاشمازلیقلاریم چیخمیشدی. آلمانیادا اولدوغونون ایلی بئله دولمامیش کن، دیل کورسوندا تانیشدیغی بیر قیزین قویروغو اولوب، کارناوالا قاتیلماق ایسده ییردی. بو مسئله اسدونده ایشیمیز وکیله، محکمه یه قدر چکمیشدی. بئیله اؤزللیکلریم بیرچوخ یئرده اجتماعیاتا قاتیلابیلمه گیمین قاباغینی آلماقدا و یاشام یولومدا بویوک سورونلار و انگللر یاراتماقدا ایدی. یالنیز بیرینجی حیات یولداشیمی یوخ، عینی زاماندا اونون کیچیک، قارا، سئویملی قیزینی و اوندان سونرا ایکینجی، اوچونجو و دؤردونجو حیات یولداشلاریمی دا بئیله خصوصیتلریمه خاطر الدن وئرمیشدیم. ایش حیاتیمدا دا عینی چتینلیکلریم وار ایدی. تاکسی تصدیغیمی آلینجا ، چوخ آخداردیقدان سونرا تاپابیلدیگیم ایلک امکاندا ایش صاحیبیم ایله تاکسی ینین اوسدونده "پاشا"* تبلیغی اولدوغو اوچون بؤیوک آنلاشمازلیغیم چیخمیشدی. سونوندا دا "جهنم اول، گئت هاردا ایشله ییرسن ایشله، منه شوفر لازیمدیر، پیغمبر یوخ" دئمیشدی ایش صاحیبی.
ایکی مین اون ایکی ایلینین باشیندان یالنیز ایدیم. یاشیم دا آرتیق ائللی آلتینی دولدوردوغو اوچون یالنیزلیغی قاباقکیلار کیمی تحمل ائده بییلمیردیم. یای آیلاریندا، هاوا نین گؤزل اولدوغو گونلرده، اوزمه گه گئتمک ایله، باخچادا گؤی گؤیرتی اکیب، بیجار ائتمک ایله مشغول اولوردوم. آنجاق پاییزین گلیشی ایله چوخ داریخماغا و یالنیزلیغی دایانیلماز حس ائتمه گه باشلایینجا فیکیرلیریمده ده دگیشیکلیکلر اورتایا چیخدیغینی حس ائدیردیم.
"گئده ! بیر آز دا فیکیرلش! اؤزوه گل! بو کهنه بئیینلیگی بیراخ! سن یاشداکی لارین ایگیرمی – ایگیرمی بئش یاشیندا اوشاقلاری وار، بو محیطده بویویوبلر، بو دیلده مکتبه گئدیبلر، بو کولتورو آلیبلار،" وایح ناختین"** دا ائولرینه نوئل آغاجی تیکیرلر، آتا آنا لاری دا اونلارا گؤره بیر چوخ شئئی قبول ائیله ییرلر، ایل باشی گئجه سی اونلار ایله بیرلیکده تاراققا پاتلاتیرلار. باخ..... بیر پاراسی اوشاغینین هومو سکسئول اولدواونو بئله قبول ایله ییر، اونون ایله بیر سفره ده اوتوروب یئمک یئییر، "اوغلوم"، "قیزیم" دئیه باغرینا باسیر، یولداشینی بئله ائوه گئتیرمه گینیه گؤز یومور. سن نه قدر داشلاشمیس، متحجر بیر انسانسان، آهان باخ، جماعات راحات راحات ایشله ییر چؤرگینی قازانیر، تاکسینین اوسدونده کی تبلیغه ده باخمیر. سن ده ،" یوخ مگر من قورومساغام اوسدونده "پاشا" تبلیغی اولان ماشین سورم" دئیه پیغمبرلیک ائیله، بیر جوت باشماق آلماغا پولون اولماسین، بونلار نه سؤزدور، "یوخ من اصلیمه باغلی قالماق ایسده ییرم" ، بیلمیرم " یوخ، جوهری اولان دگیشیلمز....." ساباح تک اوله جکسن، جنازه ن آیلارجا اوتاقدا قالیب قوخاجاق....." واللی بوندان سونرا تانیشاجاغیم خانیم نه دئسه ائیله ائیله جه گم، "یوغورد قارادیر" دئسه " بلی خانیم قاپ قارادیر" دئیه جگم
پائیزین گونلری قیسسالدیغجا، هاوا سویودوقجا، ائشیکده کی مشغولیت امکانلاری آزالدیقجا من ده یالنیزلیغیمدا درینلشیر و اوزومو دانلاماقدا داها دا قدارلاشیردیم. نوامبر آینین اورتالارینا یاخین آرتیق بوتون ایشیم گوجوم سحردن آخشاما اوتاغین ایچینده یئریه یئیریه اوزومه دانلاق ورماق اولموشدو. الله گؤرستمه سین، او "دپرسیون" دئئیلین شئی بلکه ائیله بو ایمیش. بیلمیرم، آنجاق دانلاقلاریم گئت گئده درینلشیر و فردی چرچوه دن چیخیب اجتماعی و فلسفی بوی لارا چاتیردی، "اوغول باخ، ماتریالیزم دیالکتیکده بیر اصل وار، "تاثیر و تاثیر متقابل". دئملی انسان اورتامیندان تاثیر آلمالی و آنجاق او زامان دیر کی اورتامینا تاثیر قویابیلر......." بئیله "کلمات قصار" لار منیم اوچون تازا دگیل ایدی. اؤز اوسدومده هئچ ده تاثیری اولمایان بئیله سؤزلری بیر چوخ یئرده اونا - بونا ساتمیش و اؤزومون نه قدر بیلگین و درین انسان اولدوغومو اثباتلاماغا چالیشدیغیم گونلریم آز دگیل ایدی. آنجاق سونوندا بیچدیگیم حاصیل یالنیزلیق، ایشسیزلیک، اومیدسیزلیک و اؤزومو دانلاماق اولموشدو. یالنیزلیغیمدا ایلک یول ایللرجه آیریلارینا تحویل وئردیگیم "کلمات قصار" این اؤز اوسدومده نه قدر ائتکی سیز و آنلامسیز اولدوغونو آچیقجا حس ائدیردیم.
آینانین قاباغیندا دایانیب دوردوم. ساغ المین بیرینجی بارماغینی تهدید اشارتی اولاراق آشاغی – یوخاری تئرپه درک، "اوغول، باخ، بوردا منم، سن، آیری بیر آدام یوخدور، سنه دئییرم، اؤزوو دگیشدیرمگی، انعطافلی اولماغی، تازا شرایطی قبول ائتمگی و وار اولان امکانلاردان یارارلانماغی اویرندین ایسه، یاشایا بیله جکسن، یوخسا بو ایللر سون ایللرین اولاجاق، بیر داهاکی نوامبر آیینی بئیله گؤره بیله جگیندن شبهه ائدیرم....." دئیه تهدید ائتدیم.
"بو اینترنت، بو چتلشمک، بو اس.ام.اس یازماقلار تازا نسلین بئینینی خاراب ائیله ییر، بو جوانلار گونده دؤرت ساعات اینترنت ده چت لشه جکلری یئرده بیر نئچه صفحه اؤیردیجی کیتاب اوخوسالار داها یاخچی اولار......." کیمی فیکیرلریمی سیلیب، بیر قیراغا آتیب و اینترنیتین باشینا اوتوروب،" زینگلز"*** بؤلوملرینده آخدارماغا باشلادیم. دسامبر آیینین اورتالاریناجان جوانلی، قوجالی بیر نئچه خانیم ایله دانیشدیم و بیریسی ایله ده قهوه ایچمه گه گئتدیم، آنجاق دالیسی گلمه دی. اومودسوزلشمه گه باشلادیغیم یئرده، قدیم یولداشلاریمدان چوخ گووندیگیم و بیلگین لیگینه ایناندیغیم قنبر یاخچی بیر اوگود وئردی. "بئیله کندلی مندلی گؤرونوش ایله اولماز، بیر آز دا ظاهرینی دگیشدیرمه لی سن" دئدی. اوندان سونرا ساققلایمین آشاغیسینی قیرخمادیم، بیر نئچه گون سونرا گؤزه گورنن قدر اولموش کئچی ساققالیم ایله آینا دا اؤزومو بیر آز "اینتلکتوئل" گؤرودوم. کئچی ساققالیم نه قدر چوخ اوزانسا ایدی بیر اوقدر داها "اینتلکتوئل" گؤرونه جک ایدیم. بیر نئچه گون سونرا بیت بازایندان بیر ده کهنه بیر نظامی جیللیققا آلدیم، قدیم روس اوردوسوندا گئییلن جیللیققالارا بنز. بئیله جه اؤزومو آینا دا بیر آز داها "اینتلکتوئل" گؤروب، اینترنت ده راست گله جگیم بیر سونراکی خانمیا اؤزومو بیر یازار و فیلسوف اولاراق تانیتابیلمک امکانی ذهنیمه گلدی. شانسین خوشلوغوندان، چوخ چکمدی، بیر نئچه گون سونرا چت لشدیگیم و سونراسی "فیس بوک" دا گؤروشدوگوم آلمان خانیم اللی بیر یاشیندا اولدوغونو ادعا ائدینجه آیاغیم یئره یاپیشدی. من اونو بلکه ده اوتوز یئددی – اوتوز سکگیز یاشیندا تخمین ائده بیلردیم. گئنچلیگی، گؤزللیگی، ادبی، تربیه سی، سایغی سی، احترامی، هر شئیی یئرینده بیر خانیم ایدی. من اونون ادبینه، معرفتینه وورلدوغوم کیمی او دا منیم "اینتلکتوئل" لیگیمه وورولموش دئییه فیکیرلشیردیم. نه ایش گؤردوگومو، نه قدر پول قازاندیغیمی، ائویم، ماشینیم، اضافه حقوقوم اولوب اولمادیغینی سوروشموردو، آنجاق اجتماعی مسئله لردن،انسانلیقدان، قادین حقلریندن، محیط زیست دن فیلاندان دانیشیردیق. دانیشماغیمیزین سونونا یاخین دا اؤنوموزده کی جمعه ائرته سی، آخشام ساعات آلتی یاریمدا رودولف پلاتس دا آخنر اشتراسه نین چیگینینده کی بؤیوک میخانا دا قارارلاشدیق و ائیله جه ساغ اوللاشدیق.
گل کیفیم گل، دپرسیونوم کئچدی، اورگیم گئنه یاشام هوسی ایله دولدو.راحاتجا نفس آلماغا باشلادیم. بیر ساعات اؤنجه یه قدر قارانلیق گؤردوگوم گله جگیم اومید ایشیقلاری ایله آیدینلاندی. آینادا گؤزومون اییچیندن ایشیق ساچدیغینی، اوزومون قیریشلارینین آچیلدیغینی و رنگیمین آیدین و اومود دولو بیر پارلاقلیق ایله جلالاندیغینی آپ- آیدین گؤروردوم. سول الیمین بارماقلارینین اوجو ایله کئچی ساققالیمی سیغارلارکن دیل دوداغیم آراسیندا
"امشب دلم میخواد تا فردا می بنوشم من
زیبا ترین جامه هایم را بپوشم من
دیم دام دارام دام...دام دارام دام دیم داریم دام دام
ریم دام دریم ریم، ریم دارام رام رام دارام رام رام
بعد از جدائی ها، آن بیوفائی ها
فردا تو می آئی
فردا تو می آئی
ریم دام دریم ریم ریم، رام ریم دارام ریم رام
ریم رام دارام ریم رام
رام ریم دارام ریم رام
....................................................
......................................................"
دئیه تیکرار تیکرار اوخوماقدان،آیاق پنجه لریم اوسدونده آتیلا آتیلا یئریمکدن، گئنه گلیب آینانین قاباغیندا دوروب کئچی ساققالیمی سیغارلاییب، "اینتلکتئول" لیگیمین دادینی چیخارتماقدان دویا بیلمیردیم. گئنه پنجه لریم اوسده آتیلا آتیلا شراب دیلابیمین قاپیسینی آچدیم. بئش لیتیرلیک بوگوتگن شرابلاریمدان بیریسینی گؤتوروب، دیبینده کی چؤکئونتونون قالخیب شرابی بولاندیرماماسی اوچون شیشه نین الیمده تیتره مه مه گینه دیققت ائدرک یاواشجا میطباغا آپاردیم. کیچیک بیر شیشه نی دولدوروب، قوش قونماز کؤکو پیشیرمک اوچون دوزلتیلمیش اوجا بویلو قابلامانین ایچینده کی ایسدی سویا قویوب، ایچینه ده بیر آز بال توکدوم. آلمانیا کولتورنده قیشا یاخین، هاوالار سویودوغوندا ایسدی و شیرین شراب ایچیلر. شرابیمی ایچندن سونرا دا تلویزیونون قارشیسیندا نه زامان یوخلادیغیمدان خبریم اولمامیشدی.
ایکی گون سونراسی قارار ساعاتینین ثانیه سینده، الیمده بیربوتاق قیرمیزی گول ایله قارارلاشدیغیمیز میخانا نین قاپیسیندان ایچری گیریب، ساغیما – سولوما باخدیم. بیر اؤنجه کی آخشام فیس بوکدا گؤروشدوگوم خانیما بنزر بیریسی یوخ ایدی اوردا. گئنه ساغا- سولا باخاراق بارین قاباغینا یاخینلاشدیم و بارداکی گئنچ قیزدان بئیله بیر خانیمین اورایا گلیب – گملمه دیگینی سوروشماق ایسده ییردیم، آنجاق جوابیمی دا اؤزومده تاپدیم، "سنین کیمی سوروشدوغونو هاردان بیلسین بو قیز؟" نه ایسه بو فیکیرلر ایله میخانا نین اورتاسیندا آوارا ایکن بیر ده قاپیدان بیر آز اوجا بویلو، چوخ گؤزل بیر خانیمین، دیزیندن بیر آز آشاغییاجان اولان چوخ قیمتلی خز پالتوو، باشیندا گئنه چوخ قیمتلی گؤرونن، دوره سینده قیرمیزی ایپک دستمال ایله گول دوگونلنمیش قهوه رنگلی شاپوسو، بوینوندا شاپوسونون رنگینه اویغون ایپک شالی ایله، ایچری گیریب، منه ساری گلدیگینی گؤردوم. اولدوغوم یئرده قورویوب قالدیم، "یوخ، بو اولابیلمزدی، من بئیله بیر خانیم گؤزله میردیم. بو یالنیز فیسی، افاده سی ایله منیم وار – یوخومو آلیب ساتاردی. آنجاق تمکینلی آددیملار ایله منه ساری گلدیگینی گؤرونجه، آدینی خاطرلاماغا چالیشدیم، اونوتاجاغیمی بیلدیگیم اوچون سول الیمین بیرینجی بارماغینین ایچری یانینا یازدیغیم حرفه باخدیم؛ آ، آ دئمک آنیتا می ایدی یوخسا آنگلیکا می؟ بو چاشقینلیق ایچرسینده ایکن خانیم منه یئتیشیب، چوخ دوغرو بیر تلفظده آدیم ایله چاغیراراق گؤروشمک اوچون الینی اوزالدیب، " من آنیتا" دئیه اوزونو تانیتدیردی. چاشقینلیغیمی گیزلتمک ممکن دگیل ایدی. منیم آدیم عربجه دن گلیر و عربجه یازی شکلینی بیلمه یه ن لردن هئچ کیمسه اوگونه قدر منیم آدیمی دوغور تلفظ ائده بیلمه میشدی. او ایسه منیم چاشقینلیغیمی حس ائتمیش کیمی، دونوقلوغومو آچماق اوچون الی ایله میخانا نین گوشه سینده خلوت بیر میزه اشاره ائدرک "بویورون اوردا خلوت بیر گوشه ده اوتوراق" دئدی.
بیر – ایکی قوردوم آرپاسویو ایچدیکدن سونرا، باشداکی چاشقینلیغیم چکیلدی، دونوم آچیلدی و بو خانیم ایله آرامدا ایللردن بیری تانیشیرمیشیق کیمی بیر یاخینلیق و راحاتلیق یاراندی. سؤز آپاریجیسی نین من یوخ، او اولدوغونو حس ائدیردیم. من ایسه بئیله سینه داها راحات ایدیم. سوز آپاریجیلیغی منه دوشسه ایدی، گئنه دونوب قالاجاق ایدیم. بیر- ایکی قورو ودویغوسوز سورودان سونرا اوسدومه سوسقونلوق و آغیرلیق چؤکه جک ایدی. ائسنه مه گه باشلایاجاق ایدیم. او ایسه دانیشیغیندا انرژی ساچیردی سانکی، حرارتلی و ایستکلیجه دانیشیر و مندن چوخ شئیلر سوروشوردو. "سنیین کیمی بیریسینی چوخدان دیر آخداریردیم"، "چوخ اورگیمه یاتدین" دئئیردی. من ایسه اونا حیران اولموشدوم. قاپی دان گیردیگینده گؤردوگوم و قورخدوغوم باهالی پالتارلار ایچینده کی آرواد دگیل ایدی سانکی، خز پالتوونو چیخاردیب یانداکی صندلیین اوستونه آ تمیشدی، شاپوسونو دا گئنه چیخاردیب میزین اوسدونه قویموشدو. گئیدیگی کشمیر یونوندن اولان پلیور بدنینده گئنه بول یوخ، بیر آز دار کیمی دوردوغو اوچون دئوشلرینین نوماسی ایله بئلینین اینجه لیگینی آیدینلیقلا گؤرمک مومکون ایدی. او پولیورین آلتیندا مرمر کیمی بیر بدن اولسا ایدی گرک. شاپوسونو چیخاردینجا خورما رنگی اوزون ساچلارینین چیگینلرینه تؤکولوشو، بیر آز اوزونسو و خوشتراش چهره سینین یان طرفینی اؤرتدوگوندن دوغرودان دا اینانیلماز بیر گؤزللیک وئرمیشدی اونا. دانیشارکن کلمه لر آغزیندان یوخ، بال رنگلی گؤزلرینین ایچیندن چیخیردی سانکی، هر کلمه سی انسانین ایلیگینه جن ایشله ییردی. ایچی بوش بیرانسانا بنزمیردی.
اوندان کیم و نه چی اولدوغونو سوروشماغیما جسارت ائتمه یه جگیمی آنلامیش کیمی، اؤزو آنلاتماغا باشلادی، "من کؤلن اونیورسیته سینده سوسیال پسیکولوژی بؤلومنده آزاد معلمه یه م" ائشیتدیگیمه اینانمادیم. کؤلن اونیورسیته سینین معلمه سی نه اوچون گلیب منیم ایله فیس بوک دا چئت ائیله ییب ده اوندان سونرا منیم ایله یولداشلیق قورماغا چالیشسین؟ نه ایسه، "منیم ده بیر نئچه مسلگیم وار، آنجاق ایندیلیک کامیون شوفرلیگی ائیله ییرم، یان بیر مشغله اولاراق دا یازماق ایله، بیر آز دا موسیقی ایله مشغول اولارام" دئدیم. دققت ایله گؤزومون ایچینه باخاراق، "سیزین موسیقی نیزده خاص بیر "دردکشلیک" وار ، بونون کؤکونو تانییرسان می؟" دئیه سوروشدو. "دوغرودور، موسیقی میزده آغیر بیر کدر وار، آنجاق بونون هاردان گلدیگینی من بیلمیرم" دئدیم. عینی فنومنا گونلوک دانیشیغینزدا، ادبیاتینزدا، شعرلرینیزده ده گؤرونور" دئدی. "دوغروسونو ایسدرسن، بونا دققت ائیله مه میشم" دئدیم. کلاسیک شعرلرینیزین چوخو یا یالواریش دیر یا دا درددن، آغری دان، خسته لیکدن شکایت دیر" دئدی. سول الیمین بارماقلارینین اوجو ایله بیغیمی، کئچی ساققلالیمی بیرنئچه یول یوخاریدان آشاغی تومارلاییب، گئنه سول الیم ایله باشیمین دالیسینی، بوینومون کؤکونو اوخشادیقدان سونرا دئیه جک بیر شئی تاپابیلمه دیگیم اوچون "بلی اولابیلر، من شعر ایله چوخ مشغول دئیلم" دئدیم. "دور او زامان من بیرآز سنه آنلادیم، من بو شیئلر ایله مشغولام و سن ده منه گلجکده یاردیمچی اولابیلرسن" دئیه سوزونه ادامه وئردی. "باخ، بیزده، فرانسه ده، ایتالیادا، اسپانیادا، بوتون آوروپادا بیریسی بییریسنه راست گلدیگیینده، اونون کیفینی سوروشدوغوندا، سوروشولان "یاخچییام"، "چوخ یاخچی دگیلم"، "ساغ اول"، "اوزون نجورسن" کیمی بیر شئی دئئیر، سیزین کولتوروزده بیریسنین کیفینی سوروشاندا هئچ ده ارتباطی اولمایان شئیلر آنلاتماغا باشلار، "نوکرم"، "کیچیگم"، "تورپاغام" "مخلصم"، "قوربان اولوم".... دئملی بیر یاندان مدیونلوق، بورچلولوق، بیر یاندان دا اؤزونه حقارت، کیچیکلیک، آلچاقلیق گئتیرن صفت لر ایشله در اؤز باره سینده. آوروپادا کارناوال گونلری یا دا آیری شنلیکلرده جماعات گروه گروه کوچه لرده گئده گئده چالیب اوخویورلارو شنلیک ائدر، سونرا دا گئدیب میخانالاردا آلکول ایچییب، دئییب گولوب دانیشلارلار. سیزلرده ایسه ایلین بللی آیلاریندا جماعات گروه گروه کوچلرده گئزه رلر، اؤزلرینی دوگورلر، اؤزلرینی یارالارلار، سونرا دا گئدیب بؤیوک بیر دام دا اوتوروب هاملیقجا باشلارینا ووروب آغلارلار. بئیله اجتماعی مراسم لرین تاثیری او کولتورون هر گوشه سینده گؤرونور، شعرده، ادبیات دا، موسیقی ده، نقاشی ده، سیناما دا، تئاتردا، و البته کی انسانلارین خصوصی و فردی رفتار و عادت لرینده....."
آنیتا بونلاری آنلاتیرکین بیر لحظه ده بوقدر ایلدیر کارناوالدان زهله م گئتدیگینین، کارناوالدا جماعاتین شادلیغینی و شنلیگینی بوش و آنلامسیزحس ائتدیگیمین و بو شادلیغی پایلاشابیلمه دیگیمین ندنینی تاپدیم کیمی اولدوم. جماعاتی کوچه ده دسته دسته یئریرکن گؤردوگومده اونلارین اؤزلرینی دوگه دوگه و آغلایا آغلایا یئریمک لرینی گؤزله ییرمیشم. دئملی گؤزوم بئیله عادت ائتدیگی اوچون جماعاتین گروه گروه یئیریب شادلیق ائتمک لری، شیرینی و گول پایلاماقلاری منیم اوچون آنلامسیز گلیرمیش.
گؤزلریمین دالغینلیغیندان ذهنیمین آیری یئرلره اوچدوغونو حس ائتمیش کیمی، "باغیشلایاسان، ایلک گؤروشومده سنه بو قدر آیدین دانیشیرام، بونلاری اؤزونه توهین فیلان کیمی آلما، من بو موضوعلار ایله مشغول اولدوغوم اوچون، هاوادان سودان، سریال فیلم لردن فیلان صحبت ائتمگی باجارمیرام. ..."
سؤزونو یاریدا کسدیم، "یوخ جانیم، سن راحات اول، من ده بئیله موضوع لار اوسدونده دانیشماغی یئی بیلرم."
یالاندان قولاق آسیردیم، ذهنیم آیری یئرلرده ایدی: آلمانیایا تازا گلدیگیم ایل لرده کؤلن شهرینده، هوهن تسولررینگ ده(شهرین گئزمه لی خیاوانلاریندان) هر سکس شاپ این قاباغیندان کئچدیگیمده اؤزوم اؤزومه دئگینیردیم؛ "بیلمیرم، کارل مارکسین، فریدریش انگلسین یاشادیغی جامعه ده بو توکانلار نه دیر؟ بونلارین یئرینه ایندی کیتابچی توکانلاری اولایدی گرک!" بیز بو انسانلارین آرمانلاری اوچون، ائدئولوژی لری اوچون نه لره دایانمالی ییق، بو اینسانلارین بیر سطیر یازیسینی اوخوماق اوچون مین بیر سیچان دلگینه گیریب چیخمالییق، بونلارین جوانلاری دا سکس شاپ لاردا گئزیرلر......" نئچه آیلار، نئچه ایللر بو فیکیرلر ایله ایچیمی یئدیگیمی، آلمان توپلوموندا یاشایان جوانلارا "تعیین تکلیف" ائله دیگیمی ودانیشیلان دیلینی بئیله داها اؤیره نه بیلمه دیگیم بیر توپلوما بئنیمده کی پلانلاریمی یوکله مه گه چالیشدیغیم گونلریمی، اؤزومون هامی دان چوخ بیلدیگیمی تصور ائتدیگیم اوچون، توتدوغوم یاشام استراتژی سینین ده ان دوغرو و هر کس اوچون گئچرلی اولدوغونو دوشوندوگوم و هر کسه یوکله مه گه چالیشدیغیم گونلریمی و سونوندا دا هئچ بیر سونوجا یئتیشمه دیگیمی خاطرلایینجا ایچیمدن گولمه ک ایله آغلاماغین قاریشیغینا بنزر بیر "پیق پیق" چیخیدی. آنیتا تعجب ایله گوزومون ایچینه باخاراق، "نه اولدو؟ من گولمه لی بیر شئی دئمدیم" دئدی وگئری چکیلیب صندلیسینیه سؤکنرک آرپا سویو لیوانینی گؤتوروب ساغلیق فیلان وئرمه دن قورتوملاماغا باشلادی. اوتانجیمدان باشیمی آشاغی سالدیم. سول دیرسگیمی میزه سؤکه ییب چه نه می سول الیمین یوموروقلادیغیم بارماقلارینین اوستونه دایاییب گئنه فیکره گئتدیم. بیر آرواد ایله تازا تانیشیب، اونون ایله یولداشلیق باشلاماق ایسده یین بیریسی کیمی یوخ، اعتراض محمکه سینه حاظیرلانماق اوچون اومودسوزجا وکیلی ایله خصوصی بیر گؤروشمه ده اولان اؤلومه محکوم کیمی ایدیم. بوگون اؤزومدن سیلیب آتماغا چالیشدیغیم بو فیکیرلریمی ایللر بویو آیری جوانلارا، اؤزگه لره یوکله مه گه، بوگونکو تعبیریم ایله اونلاری زهیرله مه گه چالیشمیشدیم و بونو اؤزومه افتخار بیلمیشدیم. آرپاسولاریمیزین سون قورتومونو ایچدیکدن سونرا آنیتا، "من گئتمه لییم، سونرا گؤروشریک" دئدی و آیاغا قالخدی.
آنیتادان آییریلیب، رودولف پلاتس تراموای دوراغینین دمیرپیلله لری اوسته آشاغی ائنمه گه باشلادیم. سانکی ایکی ساعات اؤنجه کی من دگیل ایدیم. هر شئیی آیری جور گؤروردوم. اطرافیمداکی انسانلارا اؤنجه کی لر کیمی یوخاریدان باخیب، اونلارا نه جور بیر یاشام استراتژی سی قاباغا آپارماقلارینی ذهنیمده دیکته ائتمیردیم آرتیق، دووارداکی تبلیغ لری بئله اؤنجه کی لر کیمی "کاپیتالیست سیستمین میندار و نامشروع استثمار وسیله سی" اولاراق یوخ، منیم اوچون آرتیق هئچ بیر آنلامی اولمایان شکیللر کیمی گؤروردوم. تراموای دوراغیندا قوجاقلاشیب، اوپوشن جوان قیز و اوغلانلارا دا گئنه ذهنیمده "خیاواندا اؤپوشه جکلری یئرده، جدی بیر مسئله اوسدونده ایکی کلمه دانیشسالار ایدی، بو جامعه ده چوخدان انقلاب اولاردی" کیمی یاشام یولو تعیین ائله میردیم. تراموایا میندیگیمده حیاتیمدا ایلک یول بلیطسیز توتولارام قورخوسوندان یوخ، بلیط آلماغین تراموای دان یارارلاناماق اوچون گرکلی بیر شرط اولدوغونوآنلایاراق و حس ائدرک، بلیط اوتوماتینا پول آتیب و گئده جگیم یول اوچون بلیط آلدیم. "بو توپلوم امپریالیستی بیر توپلومومدور،بو توپلومدا هر قایدا – قانونو پؤزماق، منیم اوچون مشروع دور" فیکرینین هاردان گلدیگینی بیلمیردیم، آنجاق کئچن ایگیرمی نئچه ایل ده بو منیم یاشام فلسفه م اولدوغونو و عینی زاماندا دا دوغرو بیر فیکیر اولمادغینی ایلک یول حس ائدیردیم. بو یاشام فلسفه سینی اؤیرندیگیم ایلک گونلریمی خاطرلاماقدان بئیله چکینیر و اوتانیردیم. بئیله بیر یاشام فلسفه سینی کیمسه منه ایسده یه رک، و اؤیرتمک نییتینه درس وئرمه میشدی. آنجاق ایلک گلدیگیمده مندن بیر نئچه آی اؤنجه گلن یولداشلاریم و تانیدیقلاریمین بئیله بیر دونیا باخیشی تاپدیقلارینی گؤرونجه، بو توپلومدا بیزلر اوچون دوغرو اولانین بو اولدوغونو اؤیرنمیشدیم. بیلمیرم بلکه انسانلیق تاریخینده یوزمین ایللرجه کؤچه ریلیک و دوگوشچولوک ایله یاشایان نسللردن ژنلریمیزده قالیب بئیله بیرشئی. دئملی" تازا یئتیشدیگین یئرده سوی، چاپ، تالان ائت، یول، ییخ، بیراخ گئت" کیمی بیر یاشام فلسفه سی؟ بو فیکیرلرده ایکن بیر نئچه دوراق سونرا ائنیب مینن لرین آراسیندا جوان بیر قیز ایله جوان بیر اوغلانین دانیشا دانیشا میندیکلرینی گؤرونجه اختیاریمدا اولماقسیزین اورگیم چیرپینماغا باشلادی. قاپیلار باغلانینجا ایکیسی ده کیملیکلرینی گؤرسه ده رک اؤزلرینین بلیط کونترولچوسو اولدوقلارینی بیلدیررک کونتورول ائتمه گه باشلادیلار. آرامیزدا اولان اون آددیملیق بیر اوزقلیقدا، اون – اون بئش نفری کنتورول ائدیب منه چاتینجایا قدر اورگیم آز داها سینه می ییرتیب چیخاجاق ایدی. نفسیم دارالمیشدی. آغزیم قوروموش و دیشیم ایسده گیمده اولمادان قیسیلماقدا ایدی. جیبیمده بلیطیم اولدوغونو یاخچی بیلیردیم، آنجاق بو قورخونون هاردان گلدیگینی بیله بیلمیردیم. بیر سونراکی دوراقدا تراموای دوران کیمی قاپی یا ساری هجوم گئتیردیگیمده جوان اوغلان قاباغیمی توتدو."لطفا بیلیطینیزی گؤرسدین اوندان سونرا ائنین" اونسوز دا شالواریمین جبینده بلیطی الیمده حاظیر توتموشدوم. آنجاق بو نئچه دقیقه ایچینده الیمین بلیطی یاش ائده جک قدر ترله دیگینیه دیققت ائده بیلمه میشدیم. الیمی جیبیمدن چیخاردیب ایچینده کی یاش و بوزوشموش بیلطی جوان اوغلانا گؤرستدیم. آلیب دیققت ایله باخدی و تمکین ایله، "بیرآز چتین اوخونور، آنجاق اوخونور" دئیه رک گئری وئریب و قاپینی گؤرسه ده رک "بویورون" دئیدی. تراموایین قاپیسیندان آشاغی آتلایان کیمی قاچماغا باشلادیم. آنجاق نئیه سینی و هاراسینی بیلمیردیم.
او گئجه، نه زامان و نه جور ائوه گلدیگیمی یاخچی خاطرلایابیلمیرم. ائرته سی گون، گون اورتایا یاخین اویاندیغیمدا باشیمدا بیر آغری، بوتون بدنیمده بیر آغیرلیق و یورقونلوق، بئینیمده بیر گیجلیک و سمه لیک حس ائدیردیم. بئنیمین ایچینده آری پتگی نین ایچی کیمی بیربیرینه اویمایان نئچه یوز فیکیرآخیردی. من بیرنفر یوخ اوتوز- قیرخ نفر کیمی ایدیم. اوتوز قیرخ نفرین ذهنیندن کئچنلر قاریشیق و چاخناشماز بیر شکیلده بئنیمده ویزیلدا ییردی. گؤزومو آچیب یان – یؤوره مه باخینجا ائوده اولدوغومو آنلادیم. آنجاق عجاییب بیر وضعیت ایدی. قالخیب یاتاغین اوسدونده اوتوردوم. شالواریم ایله یاتمیش ایدیم. شالواریم ایسه بیر آز پالچقلی ایدی. دیزلرینده داها چوخ پالچیق گؤرسه نیردی. باشیمدان کئچنلری خاطرلایابیلمک اوچون ذهنیمی بیر یئره ییغماغا چالیشدیم، آنجاق مومکون دگیل کیمی ایدی. خاطرلایا بیلدیکلریم گؤزومون اؤنوندن سرعت ایله کئچن قاریشیق آنی لار ایدی. آلتی یاشیمدا ایکن چؤرک یاپان فیضه خالانین منه کوکه یاپمادیغی اوچون آغلادیغیم ایله بیر اؤنجه کی هفته یولداشیم قنبر این "بو کندلی – مندلی قیافه ایله اولماز" دئدیگی سانکی بیر گون و بیر ساعات ایچینده اولوب کئچن اولایلار ایدیلر. بیردن بیره اوبیری اوتاقدان آیاق سسی ائشیدینجه آیاغا قالخماغا چالیشدیم، آنجاق باشیم گیجه لن کیمی دیزلریم گئری بوکولدو و دالی دالی یاتاغین اوسدونه دوشدوم. چاشقینلیق ایچینده یولداشیم قنبرین منه آیاغا قالخماغیما یاردیم ائتدگینی گؤرونجه هله یوخودا می یوخسا آییق الدوغومو آنلایابیلمک اوچون "گئده قنبر، دوغرودان دا سن سن؟" دئیه سوروشدوم. قنبر ایسه گوله رک "ائده بس من یوخ دا کیم اولاجاغینی گؤزله ییرسن؟" دئیه الیمی توتوب آیاغا قالخماغیما یاردیم ائتدی. پالتاریمی دگیشیب، بیر دوش توتونجا قنبر گؤزل بیر قاینالتی حاضیرلامیشدی. بیر- ایکی ایستیکان چای، بیر – ایکی تیکه چورک دن سونرا قنبر آنلاتماغا باشلادی.
گئده دونن آخشام گؤردوم کلودویق پلاتس دا (شهرده بیر میدان) اؤز اؤزووه دئیینه دیئنه گئدیرسن، قاباغینی توتودم، سلاملاشدیم، منی تانیمادین، "چکیل قیراغا قارداش، گئدیرم تئرسه چوئیرم" دئدین." نه یی تئرسه چئویرسن؟" دئیه سوروشدوم. "بوتون دونیانی" دئیدین و جیبیندن عرق شیشه سینی چیخاردیب آغزینا دایاییب تئرسه چئوره رک "آها بئیله باخ، بوتون دونیایی تئرسه چئویرمک ایسده ییرم، چونکو ایندیه جن تئرسه باشادوشموشم" دئیدین. باخدیم کی قاباغینی توتابیلمه یه جگم. چکیلدیم قیراغا، اون آددیم دالینجا گلیردیم. گیردیگین هر کیوسکدان بیر شیشه عرق آلیب چیخیردین. فریزین پلاتسا جان دالینجا گلدیم. فریزین پلاتس دا "داس دینگ" دیسکوسونون اؤنونده دورب سیگار چکمک اوچون ائشیگه چیخمیش جوان اوغلانالارا قیزلارا باخیردین و "هر شئی تئرسه ایمیش، تئرسه چئویرمک لازیمدیر" دئیه دئیینیردین. بیر آز سونرا چکیلیب بیر قیراغدا یئره اوتوردون. بیر آز سونراسی دا اللرینی یئره قویوب باشین اوسته دورماغا چالیشیردین، آنجاق دورابیلمیردین، ییخیلیردین. من ده سنی تانیمیر کیمی اوزاقدان دوروب باخماقدا ایدیم. اونسوزدا قاباغا گلدیگیمده تانیمایاجاق ایدین. باخدین کی میل دورابیلمیرسن قالخیب خیاوانین قیراغینداکی چینار آغاجیننین یانینا گئتدین. چینار آغاجینین یانیندا میل دوردون آیاقلارینی آغاجا سؤکه دین و "آهان، دوزلدی، ایندی دوز گؤرورم" دئیه دئگینمه یه باشلادین. ییخیلیردین، قالخیردین، میل دوروردون، گولوردون، "آهان ایندی دوز گوره جگم، آهان ایندی دوز گؤرورم" دئییردین. جوان اوشاقلار چپیک چالیردیلار، بیر پاراسی خیردا پول آتیردیلار، اوشاق کیمی سوئنیردین "سونوندا دوزلتدیم، باخ دوزلتدیم" دئییردین. آخیردا یورولدون، چینار آغاجینین یانیندا یوخلاماغا باشلادین. بیر تاکسی چاغیردیم، تاکسیا میندیریب ائوه گئتیدریم" دئدی.
* کؤلن شهرینین فاحشه خاناسینین آدی "پاشا" دیر.
**" وایح ناختین" کریسمیس بایرامیندان بیر هفته اؤنجه توتولان مذهبی بایرام دیر.
کلمه سینی متنین اورتاسیندا لاتینجه یازابیلمه دیم. Singels ***
بو ناغیلین ایکینجی بؤلومو وا ****
zsm_Latn azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab prs_Arab pes_Arab pes_Arab pes_Arab pes_Arab pes_Arab unk unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab